送魏君致遠之吳興兼寄祝修中
作者：朱長文
朝代：宋

paragraphs: 庠中今多材，燦若荆岫玉。
琢磨觀粹美，尤愛魏與祝。
二子幼相友，共學橫山麓。
抱書來泮宮，美質異碌碌。
文辭堪適用，光瑩輕縑幅。
前年掇高選，麗賦人爭錄。
吳興太守賢，好善下白屋。
貽書勤聘禮，掃榻待英躅。
伯樂過冀北，所顧皆驥騄。
翩翩告別去，舟泛苕溪淥。
南陔急親養，聊以奉水菽。
愧我不能留，嗈嗈想鴻鵠。
良辰振六翮，一舉聳羣目。
雲漢期高翔，稻粱非所欲。